ທ່ານຮອງນາຍົກລັດຖະມົນຕີ ຟ້າມບີງມີງ ຕ້ອນຮັບເອກອັກຄະລັດຖະທູດຕວກກີ
ທ່ານ ຮອງນາຍົກລັດຖະມົນຕີ ຟ້າມບີງມີງ ໄດ້ຕ້ອນຮັບທ່ານ Akif Ayhan,
ເອກອັກຄະລັດຖະທູດ ຕວກກີ. ພາບ:baochinhphu.vn
ຕອນບ່າຍວັນທີ 22/12 ຢູ່ສຳນັກງານກະຊວງການຕ່າງປະເທດຫວຽດນາມ, ທ່ານ ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດຫວຽດນາມ ຟ້າມບີງມີງ ໄດ້ຕ້ອນຮັບທ່ານ Akif Ayhan, ເອກອັກຄະລັດຖະທູດ ຕວກກີ ເຂົ້າຢ້ຽມຂ່ຳນັບເນື່ອງໃນໂອກາດມາຮັບຫນ້າທີ່ການທູດ ຢູ່ ຫວຽດນາມ. ກ່າວຄຳເຫັນທີ່ການຕ້ອນຮັບ, ທ່ານຮອງນາຍົກລັດຖະມົນຕີ ຟ້າມບີງມີງ ຢືນຢັນ: ຫວຽດນາມ ຍາມໃດກໍຖືການພັດທະນາການຮ່ວມມືຫລາຍດ້ານກັບ ຕວກກີ ເປັນສຳຄັນ ແລະ ສະເຫນີ ວ່າ: ດ້ວຍບົດບາດຂອງຕົນ, ທ່ານເອກອັກຄະລັດຖະທູດ ຊຸກຍູ້ເພື່ອໃຫ້ບັນດາບໍລິສັດ ຕວກກີ ເຂົ້າມາລົງທຶນບັນດາໂຄງການກໍ່ສ້າງພື້ນຖານໂຄງລ່າງ, ຄົມມະນາຄົມຂົນສົ່ງ, ອຸດສາຫະກຳ ຢູ່ ບັນດາທ້ອງຖິ່ນຂອງຫວຽດນາມ ແລະ ເພີ່ມທະວີການຮັບເອົາຄົນງານຫວຽດນາມ ມາເຮັດວຽກຢູ່ ຕວກກີ ແລະ ປະເທດທີ 3 ໂດຍວິສາຫະກິດ ຕວກກີ ເປັນເຈົ້າຂອງການປະມູນ. ທ່ານເອກອັກຄະລັດຖະທູດ Akif Ayhan ຢືນຢັນ ຈະເຮັດຈົນສຸດຄວາມສາມາດຂອງຕົນເພື່ອນຳການພົວພັນຮອບດ້ານລະຫວ່າງຫວຽດນາມ ແລະ ຕວກກີ ຂຶ້ນສູ່ລະດັບສູງໃຫມ່.
(ແຫຼ່ງຄັດຈາກ VOV)